Når de danske floorball-landshold skal spille hjemmekampe i fremtiden, bliver det i Frederikshavn. Frederikshavn Kommune har nemlig underskrevet en aftale, som giver landsholdene base i byen. - Frederikshavn er floorball. Derfor er det oplagt, at toppen af dansk floorball skal spille kampe her hos os på toppen af Danmark, siger Birgit Hansen, der er borgmester i Frederikshavn Kommune. Floorball er i fremgang på landsplan med stigende medlemstal og bedre resultater internationalt. Frederikshavn har både dame- og herrehold i den bedste danske liga, og begge vandt DM ved sæsonafslutning 2017/2018. - Historisk er Frederikshavn et flagskib inden for floorball. Her ser vi de højeste medlemstal i forhold til befolkningstal, og så har vi stor erfaring med at afholde arrangementer i Frederikshavn, siger Per Stærk Larsen, der er sekretariatschef i Floorball Danmark. De danske landshold indvier deres nye faste hjemmebane i en miniturnering 10. og 11 november i Arena Nord, hvor Danmark møder Norge. Frederikshavn var vært for VM i floorball for Danmark i 2007.

Opsummering:
En historisk aftale gør Frederikshavn til dansk floorball-hovedstad.